
Budapest Főváros Közgyűlésének

 ……./2002 (……..) számú önkormányzati rendelete

 egyes fővárosi önkormányzati rendeletek módosításáról

A Fővárosi Közgyűlés a helyi adókról szóló 1990. évi C. törvény 1. § (2) bekezdése, továbbá a gépjárműadóról szóló 1991. évi LXXXII. törvény 1/A.§ (1) bekezdésében foglalt felhatalmazás alapján az alábbi rendeletet alkotja.

1. §

(1) A helyi iparűzési adóról szóló 21/1991. (IX.5.) Főv. Kgy. számú rendelet (Ip.r.) 2. § (2) bekezdés e) pontja helyébe a következő rendelkezés lép:

„e) azt a vállalkozót, aki a társasági adó alanyaként nemzetközi szerződés alapján adómentességet élvez, legfeljebb 1.500.000 forinttal.”

(2) Az Ip.r. 2. § (10) bekezdése helyébe a következő rendelkezés lép:

„(10) A (2)-(8) bekezdésben meghatározott kedvezmények abban az évben vehetők igénybe, melyben a vállalkozónak a helyi adókról szóló 1990. évi C. tv. 39. § (1) bekezdés, illetőleg a 39/A. § vagy 39/B. § alapján számított vállalkozási szintű adóalapja nem haladja meg a 2,5 millió Ft-ot, továbbá a kedvezmények nem illetik meg az adóalanyt, ha az adózás rendjéről szóló 1990. évi XCI. törvényben, vagy a helyi adókról szóló 1990. évi C. törvényben, illetve a jelen önkormányzati rendeletben előírt kötelezettségeit az adóbevallásra vonatkozó időszakban megszegi és emiatt joghátrány (mulasztási bírság, adóbírság, késedelmi pótlék) alkalmazásának van helye.”

(3) Az Ip.r. 2. §-a következő (12) bekezdéssel egészül ki:

„(12) A nemzetközi szerződés alapján 2003. évet megelőzően a társasági adó alanyaként az Ip. r. 2. § (2) bekezdés e) pontja 2002. december 31-ig hatályos rendelkezése szerint adómentességet élvező vállalkozó kedvezménye – az adómentesség időtartamára, évenként maximum 1,5 millió Ft összegben - legfeljebb 2007. december 31-ig érvényesül.”
2. §

Az Ip.r. 5. § (1) bekezdése első mondata helyébe a következő rendelkezés lép:

„5. § (1) Az adófizetést – ideértve az előleget és az adóátalányt is – a Fővárosi Önkormányzat iparűzési adóbeszedési számlájára kell teljesíteni.”

3. §

Az Ip.r. 7. § helyébe a következő rendelkezés lép:

„7. § Az önkormányzati adóhatóság az iparűzési adót, késedelmi pótlékot - kérelem alapján – mérsékelheti vagy elengedheti, ha

a) a vállalkozó tevékenységéből nem keletkezik olyan jövedelem, amely az adó, illetőleg késedelmi pótlék megfizetését lehetővé teszi, illetve

b) a magánszemély vállalkozó anyagi és szociális helyzete azt indokolja.”

4. §

(1) Az idegenforgalmi adóról szóló 31/1994.(VI.10.) Főv. Kgy. rendelet (Id. r.) 3. §-a helyébe az alábbi rendelkezés lép:

„ 3. § Mentes a 2. § szerinti adókötelezettség alól:

a.) 18. életévét be nem töltött, továbbá a 70. életévét betöltött magánszemély;

b.) az egészségügyi, szociális intézményben ellátott magánszemély;

c.) a közép- és felsőfokú oktatási intézménynél tanulói vagy hallgatói jogviszony alapján, hatóság vagy bíróság intézkedése folytán, a szakképzés keretében, a szolgálati kötelezettség teljesítése, vagy a településen székhellyel, vagy telephellyel rendelkező vagy a helyi adókról szóló 1990. évi C. törvény 37. §-ának (2) bekezdése szerinti tevékenységet végző vállalkozó esetén, vállalkozási tevékenység vagy ezen vállalkozó munkavállalója által folytatott munkavégzés céljából az önkormányzat illetékességi területén tartózkodó magánszemély, továbbá

d.)  aki az önkormányzat illetékességi területén lévő üdülő tulajdonosa vagy bérlője, továbbá a használati jogosultság időtartamára a lakásszövetkezet tulajdonában álló üdülő használati jogával rendelkező lakásszövetkezeti tag, illetőleg a tulajdonos, a bérlő hozzátartozója, valamint a lakásszövetkezet tulajdonában álló üdülő használati jogával rendelkező lakásszövetkezeti tag használati jogosultságának időtartamára annak hozzátartozója.

Idegenforgalmi adó alkalmazásában üdülésre, pihenésre használt épület: az üdülő, továbbá minden olyan lakásnak nem minősülő épület, melyben ideiglenesen üdülés, pihenés céljára tartózkodnak, ideértve az üdülőtől elkülönítve épített (önálló) építményt is (csónakház, kabin, horgásztanya, garázs stb.)

Hozzátartozó: a házastárs, az egyeneságbeli rokon, az örökbefogadott, a mostoha- és neveltgyermek, az örökbefogadó-, a mostoha- és a nevelőszülő, valamint testvér; hozzátartozó továbbá: az élettárs, az egyeneságbeli rokon házastársa, a jegyes, a házastárs egyeneságbeli rokona és testvére, valamint a testvér házastársa.

5. §

Az Id. r. 7. §-ának helyébe az alábbi rendelkezés lép:

 „7. § Az idegenforgalmi adót a 6. § szerinti adóbeszedésre kötelezettnek kell befizetni a beszedést követő hónap 15. napjáig a Főváros Önkormányzat idegenforgalmi adó számlájára.”

6. §

Az Id. r. 8. §-ának helyébe az alábbi rendelkezés lép:

„8. § Az adóbeszedésre kötelezettnek a beszedett adóról tárgyhónapot követő hó 15. napjáig benyújtandó adóbevallást kell tennie.”

7. §

Budapest Főváros Közgyűlésének a gépjárműadóról szóló 85/1995. (XII.13.) Főv. Kgy. számú rendeletének 2. § helyébe a következő rendelkezések lépnek:

„2. § (1) Az évi adótétel – a (2) bekezdésben meghatározott kivételekkel – a Gjt. 6. §-ában előírt adóalap minden megkezdett 100 kilogrammja után 1000,- Ft.


(2) A motorkerékpár, a lakópótkocsi, a lakóautó és a sátras utánfutó adója 5000,- Ft/év.”

8. §

E rendelet 2003. január 1-jén lép hatályba.


Dr. Tiba Zsolt
Dr. Demszky Gábor


Főjegyző
főpolgármester

I n d o k o l á s

Általános indokolás

Az önkormányzati rendeletek módosítását egyrészt törvényi módosítás, másrészt a gyakorlati életben felhalmozódott tapasztalatokon alapuló változások és további pontosítások indokolják. A törvényi módosításokat – többek között – az Európai Unióhoz történő csatlakozással összefüggő jogharmonizáció tette szükségessé.

Részletes indokolás

Az 1. §-hoz

Az adókról, járulékokról és egyéb költségvetési befizetésekről szóló törvények módosításáról rendelkező 2002. évi …. törvény 151. §-a az önkormányzati rendeletben biztosított adómentességek és kedvezmények érvényesíthetőségének alanyi körét a 2,5 millió forintot meg nem haladó vállalkozási szintű adóalap – mint felső határ – mentén vonja meg, melytől csak lefele enged eltérést (1. § (2) bek.), továbbá 152. §-ában – a szerzett jogok biztosítása mellett - a határozatlan időtartamra vonatkozó adómentességek és adókedvezmények hatályon kívül helyezéséről rendelkezik

A változás révén a nemzetközi szerződés alapján határozatlan időtartamra érvényesülő adókedvezmény igénybevétele – évenként ismételhető – éves keretben biztosítható, (1. § (1) bek.).
Az un. szerzett jogok védelmét biztosítja a (12) bekezdés, amely szerint a 2002. december 31-ig hatályos rendelkezésekben foglalt kedvezményeket legfeljebb 2007. december 31-ig a rendelet érvényében fenntartja.

2. §-hoz

Az Ip.r. eredeti 5. § (1) bekezdésének első mondata pontosításra került az e helyen alkalmazott „napi átalány” és „önadózói” szavak elhagyása egyértelművé teszi a rendelkezést abban a vonatkozásban, hogy adóátalányról szól az 1990. évi C. törvény 40. § (2) bekezdése és az adóelőleget nem önadózás útján, hanem az adóhatóság döntése (kivetés) szerint teljesítik az adózók.

3.§-hoz

A méltányosság gyakorlásának szempontjai alapján célszerű az adómérséklés (adóelengedés) feltételeinek kiterjesztése a késedelmi pótlékra, figyelemmel arra, hogy méltányolható okok mindkét kötelezettség teljesítését egyaránt nehezítik és e kötelezettségek összefüggnek. A közvetlen összefüggés hiánya miatt ugyanakkor nem indokolt a rendelkezés kereteinek tágítása, pl. a bírságok vonatkozásában.

A 7. § (2) bekezdésének hatályon kívül helyezése, amely a magánszemély vállalkozó anyagi és szociális körülményeinek feltárása érdekében a lakóhely szerinti polgármesteri hivatal megkereséséről rendelkezett, nem jelenti az adott ügyben nélkülözhetetlen tényállás tisztázási kötelezettség mellőzését. Az adóhatóságnak ezen túl is lehetőséget biztosít az államigazgatási eljárás általános szabályairól szóló 1957. évi IV. törvény a méltányossági ügyek megalapozott elbíráláshoz.

4. §-hoz

Az adómentességre vonatkozó szabályokat a hivatkozott törvényi módosítással és a helyi adókról szóló törvény szövegével azonos módon tartalmazza a rendelet.

5. §-hoz

A rendelet megnevezi az idegenfogalmi adószámlát, amelyre az adó befizetéseket teljesíteni kell.

6. §-hoz

A rendelet összhangban az adózás rendjéről szóló 1990. évi XCI. törvény 22. § (4) bekezdésével havonkénti adóbevallási kötelezettséget ír elő.

7. §-hoz

A gépjárműadóról szóló rendelet módosítását az a törvényi rendelkezés indokolja, amely a gépjárműnek évi adótételét minden megkezdett 100 kilogramm után 800-tól 1000 forintig terjedő mértékben határozza meg 2003. évben. 2004. január 1-jétől a súlyadó egységesen 1000 Ft-ra emelkedik. A motorkerékpár, a lakópótkocsi, a lakóautó és a sátras utánfutó adója – törvényben írottakkal azonosan – egységesen 5000 Ft/év.

8. §-hoz

A rendelet hatálybalépéséről rendelkezik.

A rendelet 2003. január 1-jén lép hatályba. 

